مخکې مې ویلي دي خپل ځان ته چې زه ښه پوهېږم   
 اوس دومره پوهه شوم په ځان باندې چې زه نه پوهېږم  
  
 بس ته پوهېږې معالج یې ته حکم بادره   
 له منتها تر انتها پورې قیوم بـــــادره  
  
 له دبدبې شان او شوکت چې هغه تا ورکړی  
 سره د دومره لوی طاقت چی هغه تا ورکړی  
  
 غر په اوږو بار دی چې انسان مسؤولیت نه اخلي  
 توان به یې لري خو دومره ګران مسؤولیت نه اخلي  
  
 چې ستا په وړاندې دا خپـل کــړي ګناهــونـه ګـــورم   
 يا په دې خپلو اوږو بار مسؤوليتـــــونـه ګـــورم  
  
 وایم چې وتښتم نوستا له ځمکې چیرته لاړ شم   
 چې روان شوی له کوم ځای يم هلته بېرته لاړ شم  
  
 د بغاوت په هره لاره ستا پولیس ولاړ دي   
 سل او زر نه دي بې شماره ستا پولیس ولاړ دي  
  
 اوس ستا په ځمکه له ادبه په ملا ټیټ روان یم  
 دا ستا له قهره له عذبه په ملا ټیټ روان یم  
  
 بس زه اوس پوه شوم چې دا ځمکه او آسمانونه ستا دي  
 اوبه هواګاني او بوټي دښتې او غرونه ستا دي  
  
 تا په یواځـــې ودرولـــــي آسمـــــانونـه پــورتــــــه  
 تا په دې ځمکه ټک وهلي دي دا غـــرونه پورته  
  
 زما د عقل په کڅوړه کې له دې نه پورته   
 ته به ډېر لوی یې خو زما له اندازې نه پورته  
  
 ترمخ پرتو دې ننګونو ته حيران پاتې یم   
 دریغه د خپل ځان غولولو ته حيران پاتې یم  
  
 تاو مې له غاړې ګواکي خوري مې غبرګ ماران شي راته  
 زما دا خپل دواړه لاسونه قاتلان شي راته  
  
 چی زنکدن قبر د حشر یاد په زړه راشي   
 عقل مې کار پرېږدي په سترګو مې تياره راشي  
  
 د ستا د دوزخ له ګرمې خونې مې دا زړه ودرېږي   
 غوني مې ځیګ شي په وجود مې ټول وېښته ودرېږي  
  
 هغلته تلونکې ټولې لارې به شیطان جوړوي   
 چې د سون توکي به يې ډبرې او انسانان جوړوي  
  
 د انس او جن او د ډبرو په خوړلو راشي  
 و به پړسېږي له ګرمئ به په چاودلو راشي  
  
 سترګې غوږونه او اوښکي بــه مــو يــو دم وچوي  
 د خدای له ویرې به مو زړه لکه غنم وچوي  
  
 مغرور سرونه به ښنګرو ته راغورځوي  
 کله چې دا لوړې ژورو ته راغــورځـــــوي  
  
 کله چې دا غرونه ايــــره ایـــــره ذاره داره شي   
 کله چې دا ځمکه د وسپنې يـــوه تـخـتـه شـــي  
  
 کله چې دا آسمان کړکۍ وکـــړي درزونـــه واخلي  
 کله چې دا د سمندر اوبه اورونــــه واخلــــي  
  
 واه د انسان نازک وجود به هغه توان ولري  
 یا ابوجهل یا نمرود به هغه توان ولري  
  
 هلته نه قوم نه توکم نه نژاد چلېږي   
 نه تور او سپین شته دی نه نوم د کوم هېواد چلېږي  
  
 نو زه حیران ته وادې کاڼو دې خدایانو ته یم  
 تعجب پاتې دې کاڼو بندګانــــو تـــــه یــــــم  
  
 هغه غريب له ځانه مچ قدرې شړلی نه شي  
 دا خولا پرېږده یو قدم په بل کېښولی نه شي  
  
 زما معبوده زه له دې خلکـــــو امـــــان غـــــواړم  
 تېر دې له داسې پرمختګه مسلمان غواړم  
  
 جنت دې نه غواړم ستا در یادومــــه یــــی نـــه  
 که دې پخپله راته راکړ غـورځـومــــه یـــې نــــه  
  
 ماته څه مه وایه فقط یو نجات راکړه ماته   
 ماته د قبر د پولیسو نه برات راکره

د چا د بغاوت سر تر پامیره رسیدلې   
 او د چا ټیټ شوی سر د ملا تر تیره رسیدلې  
 سره د بغاوت جانانه ارتی تڼۍ ګرځی  
 تعجب نه دی په دومره رقیبانو کې ژوندون  
 اې پټ نه شو د چا مخ ته په دوو ګوتو لمر  
 اخیر هم برابر شو هغه سر او د غره سر   
 اورمه په ترنم په اللّٰهو مست دي شيخان  
 دربار ته دې راغلي دي د لرې مريدان   
 ته چیرته ئې جانانه ګل کسونو ته راځه   
 د کلي هغه دنګو چینارونو ته راځه  
 چې څرنګه په لمر پسې د لمر ګلونه اوړي  
 دا ستا مخور مخ پسې بلاه مخونه اوړي   
 شوې تتې آینو د مخ څېرې درپسې ترکې  
 نور چوي له انتظار زوړنه او زرې درپسې ترکی  
 اشنا بویه چې لاړې یوسف مخې درنه جوړ شو  
 یو څرک په غرونو پاتې یې له لمر مخې درنه جوړ شو  
 تت مه شه تر منزله ستا د لارې مشالونه   
 راڼه شه درته دا سپوږمئ او ستوري ګګلیچونه  
 منو چې دلته وسپنه ايمان دي ټکر شوي   
 څو ځل د رقیب سر او زما سر سر په سر شوي

وصیت   
  
 د تراب د مرګ وصیت په غور واورئ   
 د دې کلي او ښاریو پوښتنه وکه  
  
 د اټک د سیند پر غاړه غاړه ولاړ شه  
 د خټکو یوسفزو پوښتنه وکه  
  
 په قرار قرار می یوسه صوابی ته  
 د یوسف او شيربانو پوښتنه وکه  
  
 جنازه مې ملکنډ په څوکو کیږده  
 د مومندو باجوړو پوښتنه وکه  
  
 په مزه مزه می کوز که اشنغر ته   
 په مردان کې د کوڅو پوښتنه وکه  
  
 څه خلیل او داودزي په ما خبر که  
 د ادم او د درخو پوښتنه وکه  
  
 پېښور دره کوهاټ درنه هیر نه شـي  
 د هنګو دواوو پوښتنه وکه  
  
 خه په ټل زما د مرګ یوه ټپه شه  
 د ميرلي د اورشو پوښتنه وکه  
  
 چې د بنو مازدیګر درنه هېر نه شي  
 د وزیرو بنوڅو پوښتنه وکه  
  
 چې د کوټې او چمن په لاره لاړ شې  
 د کاکړو د پټکو پوښتنه وکه  
  
 بیا په بیړه بیړه راشه کورمې خور ته  
 د هغې د سرو لاسو پوښتنه وکه  
  
 هلته زما د ادبي سنګر یاران دي  
 په سده کې د هغو پوښتنه وکه  
  
 خه بنګشو علیشیرزیو یورو ګوزو ته  
 د توتکې د چینارو پوښتنه وکه  
  
 د پکتیا ټولو قامو ته لاس اوچت که  
 د مننګو د خاخو پوښتنه وکه  
  
 د تیرا په تورو غرونو به راواوړې  
 د خیبر د افریدو پوښتنه وکه  
  
 د خاطر د خاطرو به خاطر وکړې  
 د همزه د تاترو پوښتنه وکه  
  
 د شمشاد په جګو څوکو سلام وایه  
 په شلمان کې د تاپو پوښتنه وکه  
  
 هزار ناو او باسول نه چې ورتېر شي  
 په ډاګو کې د خېمو پوښتنه وکه  
  
 نارنج ګل مې د پټکي هر ول کې کېږده  
 ننګرهار کې د باغو پوښتنه وکه  
  
 د ملنګ یو څو اشعار به چاته یاد وي   
 اخوا دیخوا د باندډو پوښتنه وکه  
  
 د کنړ په سردرو جرګه جرګه شه  
 د ببهسودو دورنټو پوښتنه وکه  
  
 په لغمان کې مهترلام بابا زیارت دې  
 مازدیګر د تیرګاړو پوښتنه وکه  
  
 سیرشاهي پاچیراګام درنه هېر نه شي  
 چپرهار کې د ډاګو پوښتنه وکه  
  
 د کفن پټکی می کوږ په سر راکيږده  
 بیا ورځه د خوګیاڼو پوښتنه وکه  
  
 د تور غر او د سور رود په لویه لاره  
 د ناري ناري برجو پوښتنه وکه  
  
 د سپین غر د جګ دالان لاندې مې کېږده  
 د څڅوبي د اوبو پوښتنه وکه  
  
 وطنۍ شنه لوپټه په ما خوره که  
 د سرګړي د وښو پوښتنه وکه  
  
 تر هغې مې خړو خاورو کې پټ نه کړې  
 د پرېوتو دېوالو پوښتنه وکه  
  
 تواقف می جنازې لپاره واخله  
 دواړې غاړې د مورچو پوښتنه وکه  
  
 په ما خاورې کړه انبار چی درز وانه ورم  
 په مزار مې د ډېوو پوښتنه وکه

د ارګ ژبه   
  
 دلته په ارګ کې د پښتو ژبې ته کولپ پروت دې  
 څوک چې يې وايي د هغو ژبې ته کولپ پروت دې  
  
 د ارګ کلی د خلیلي او له فهیم سره ده  
 اوس د عطاء، دوستم سپنتا او له عظیم سره ده  
  
 ویر واویلا او غمرازي په پښتو ژبه كېږي  
 میدان ګټل او سربازي په پښتو ژبه كېږي  
  
 پښتو څرخي پورې تړلې او د دار ژبه شوه  
 پښتو فقط د جوالي او څوکیدار ژبـه شـــــوه  
  
 تګ او راتګ او خوشحالي په بله ژبه كېږي  
 طب، اقتصاد، انجنیري په بله ژبه كېږي  
  
 پښتو اخیر هم د مجبور وزیرستان ژبه شوه  
 پښتو په لوی لاس د ملا او طالب جان ژبه شوه  
  
 حمزه ویل زه به پښتو سره جنت ته ځمه   
 زه به دواړه ګناهو سره جنت تــــه خـــمه  
  
 زه پکې وسوم په پښتو کې مې پوښتۍ ماتې شوې  
 پخپل انګړ په خپلو غرو کې مې پوښتی ماتې شوې  
  
 پښتو د باد په شا سوره ده د باد سر ته خيژي  
 ساه يې په سفیدو ده په وتو د شمشاد سر ته خېژي  
  
 د باد په نیلۍ به د باد سرته ختلي وي خو  
 منو چې پښتو به د شمشاد سر ته ختلي وي خو  
  
 د ملکنډ او کړه ماره ښکته وغورځیده   
 د لوړ پامیر له دنګ چیناره ښکته وغورځیده  
  
 کډه په شا له ښاره وځــــي بـيابـان کــــې اوسي  
 پښتو اوس یا وزیرستان یا قبرستان کې اوسي  
  
 زه هم ترغرونو تر ارګه پورې ورسیدم   
 بویه اوس پوهه شوم چې تر مرګه پورې ورسیدم  
  
 پښتو په ارګ کې د امیر شیر علي خان ژبه وه  
 پښتو په ارګ کې د وزیر محمد ګل خان ژبه وه  
  
 پښتو په ارګ کې د ملاصاحب رباني ژبه وه   
 پښتو هغه وخت کې سوچه مسلماني ژبه وه  
  
 د قیمتونو ارزاني هم چا ونه منله   
 طالباني مسلماني هم چا ونه منله  
  
 په ارګ کې ژبه د استاد رباني ژبه ده  
 نیمه تاجکه او نیمه ايراني ژبه ده  
  
 پښتون په ارګ دننه ایله خپله کپرۍ ساتلې  
 يا خپله خېټه ساتي يا يې خپله څوکۍ ساتلې  
  
 کابله ته د خپل ښایست قاتلان نه پېژني  
 پخپل وجود کې د لسـتوڼــي مـــاران نه پېژني  
  
 چا چې زخمي کړلې چا چې بې تابو ته پریښوې  
 کابله ته يې چې په وینو کې ګل ګل پریښوې  
  
 هغوی اوس اولیت حق د خپـل ځـــان بــــولي  
 ما تاته نه پرېږدي او تاته می توان بولي  
  
 کابله نور زه چپه خوله پاتې کیدلی نه شم   
 نور پخپل وطن کې مهاجر ځان ته ویلی نه شم  
  
 دا تصویرونه او چوکونه او ګلخانۍ د چـــا دي  
 ستا په سینه دا لوړ پوړیزې ودانۍ د چا دي  
  
 سپین سترګی نه یم د فشار تکلیف هم نه لرمه  
 زورور هم نه یم د ډار تکلیف هم نه لرمه  
  
 دی وایي ما د گندومک معاهده نه ده کړې  
 ما د تاجک او د اوزبک معاهده نه ده کړې  
  
 دی وايي چې نوم دې د افغان له تذكرې ووځي   
 زه وایم چې دی دې د افغان له دايرې ووځي

خاطرې   
  
 بيا مې تير یــــادونه را تازه شــــــول   
 که خوله پټي پرهارونه را تازه شول  
  
 د آزاد پښتونستان سندرې اورم  
 له اټکــــه تــــر بولان سندرې اورم  
 خو ډېورنډ په منځه ملا یمه وهلې   
 که هر څو د ملنګ جان سندری اورم   
  
 پښتانه په وینو سره کاپري ناست دي  
 شنې برقې په سرو وينو ټيكبري ناست دي  
 سپین کفن او سپينې جنډې له سره تاو کړي  
 تندغري کابلي پېښوري ناست دي  
  
 که ټوپک می په ملا مات کړلو پښتون یم  
 بيا رومي يـم سکندر یم افلاطون یم   
 پښتونخوا په بابولالونه جوړېږي   
 زه پرون د دې حالتو نه راستون یم  
  
 افغان په ننګ تړلیه خوشال خانه   
 په وصيت دې سودا وشوله ارزانه  
 تا ویلي که پښتون د چا غلام شو   
 بوږنوونکې سپکه لوبه ده روانه  
  
 زما دالان زما انګړ به څوک ورپیژنی  
 زما قاتل ما پسې ګرځي خو ما نه پېژني  
 هغه دی راغلو زما نه زما ژوند اخلي  
 يو څو خولې پېټي یې تر شادي خو ما نه پېژني

د انبار انبار غمونو منځ کی سوځم   
 لکه خس د تنارونو منځ کې سوځم  
  
 لکه د جوار بټ په ګرمو شګو پروت یم  
 تاو د خپلو ارمانونـــو مــنـځ کـــی سـوځــــم  
  
 د فرهار په دود می خوله په وینو سره ده  
 د ملهم ملهم لاسونو منځ کې سوځم  
  
 په څلوېښتو کې مې ډډ پر ډډون راغی  
 د زلمیو چینارونو منځ کې سوځم  
  
 د يعقوب د مينې تــــاو رانــــه وبـاســـــي  
 د يوسف غوندې اورنو منځ کې سوځم   
  
 د هاروت غوندې ځوړند يمه له ژبې  
 زه د خپلو ګناهونو منځ کې سوځم   
  
 عنقبوت غوندې په خپلو لومو بند يم   
 د نري نري تارونو منځ کې سوځم  
  
 لکه ونه وهل خورم له خپله لاسه   
 د تبرونو او ګواښونو منځ کې سـوځـم

ژبه می داسې په زخمونو کې خوله پرته وي   
 لکه چې شمع خپلو وینو کې ویده پرته وي  
  
 زه د وطن هر یو پريوتی دیوال داســی ګڼم   
 لکه چې ما ته د زلمي ورور جنازه پرته وي  
  
 خپل سرنوشت او عقوبت ته چی نظر کومه  
 لکه په دښته کې چې بې شپونه رمه پرته وي  
  
 ما د هر زخم هره څړیکه داسې ولغړوي  
 لکه اوبو کې چې د کب خولې ته کونډه پرته وي  
  
 لکه مارغه هره ګړۍ پنجرې نــه خــولــه وبــاسـي  
 الوتى نه شي هر طرف ته يې پنجره پرته وي  
  
 د وس په وخت کې مې ګناه داسې بوزدل بوزدل کړي  
 لکه چې څنګه د زاهد خوله کې توبه پرته وي  
  
 د خلکو منځ کې مې ارمان داسې ګل ګل ښکاري  
 لکه ډولۍ چي د زلمیو پر اوږه پرته وي  
  
 داسې مو وخوړو د خلکو مال په زور ترابه  
 لکه تر مخ مو غنمیت او یا ولجه پرته وي

لا مې د ژوند قیصه تمامه نه ده   
 راته منزل راته مورچل پاتې دی  
 چیرته به خلکو بې وصيته مرمه   
 د کوم ماښام د کوم دېوال غاړې ته   
 جنګ تجارت او کاروبارجوړ شوې  
 سرونه خرڅ شول د وړیو په تول   
 تول ته هم داسې منصفان ناست دي   
 وينه څكي بيا يې قیمت لګوي   
 د کوم سېلاب مخې ته بند و تړم   
 خټين کورونه یې رانه ټول يوړل  
 اې د بې پښو او بې لاسو کليه  
 اې د کپریو او د زلمو هدیرې  
 دا خمکه و شکوئ راوځئ ترینه   
 راته پېغور يې ستا د وينو راکړو   
 مدهوش د حورو په پالنګ پراته یی  
 راځم دې خپل بې برخلیکه ژوند ته   
 څه سر ویشته ورته په کار ده که نه   
 دا تحول راځي په هر يو ملک کې   
 زمونږ تحول لكها سرونه يوسي  
 اے ګاونډیانو دالله په نامه   
 بس مونږه پرېږدئ سوله مه راولی  
 الم بردارو د نړۍ په سطحه   
 ډېر مو لوټلي یو د امن په نوم   
 یو خوا د سولې امن چيغې وهي   
 بل خوا وسلې او مهمات رادرومي  
 هلته حقوق د بشریت غواړی   
 نو بیا بشر په بشر ولی وژنئ  
 بشر دوستانو قناعت غواړم   
 څنګه ونه چوم څنګه اور وانخلم

داستان   
  
 ماړه په دې فکر کې هر سهار له کوره وځي   
 چی نن به بیا د کوم غريب مرۍ له لوره وځي  
   
 ته به دا وايي چې بېګاه شپه دې نهر پاتې دی   
 وږی او تږی جل وهلی مسافر پاتې دی  
  
 دا یو نن نه دی ټوله میاشت یی مسلسل پوخ کړی  
 درته به وايي مونږ له شوقه نن شوتل پوخ کړی  
  
 ګرځي په ځمکه خو دعوې به سترې سترې کوي  
 په تلیفون کې به وړې وړې خبرې کوي  
  
 درته د عذر مخکې لس وارې لمــــن اچــــــوي  
 غریب مېلمه ته په سره اور خپله څرمن اچوي  
  
 منو د ژوند یوه اړینه وسیله ده پیسه  
 د هوسا ژوند د تېرولو دپاره ښه ده پیسه  
  
 ستا سرمایی او شتمنۍ باندې مې زړه بد نه دی  
 ستا لوړ پوړیزې ودانۍ باندې زړه بد نه دی  
  
 خو ګاونډیـــه یـــوه ګیله کوم له تانه تاته   
 زه خو دې لوڅ کړمه ښکارېـرم لـه هـر خـوا نـه تـا تـه  
  
 اوړے او ژمے په کوټه کې بنديوان پروت یــــم  
 د لمر او سيوري نه محروم شوم په زندان پروت یم  
  
 نو زه مجبوریم چې په تا باندې خپل کور خرڅ کړم  
 پوله پټی د پلار هډوکي لو او لور خرڅ کړم  
  
 زما د لالټين تتـه رڼا باندې ته نه پوهېږې  
 د دې تیارې خونې چوپتیا باندې ته نه پوهېږې  
  
 د خپلې ښځې په سوالي نظر زه ښه پوهیږم  
 د دې پيغور په آخري خر زه خه پوهيږم   
  
 په دې وطن کې يـــوه بـــلـه غـمـوونــــي نخســـه  
 ډیر په يو بل خرڅــــوی دا دردونکې نخســـه  
  
 د بارګینونو راکړه ورکړه هم په سود تکیه ده  
 نغدې په لس او قرض د شلو په بېهبود تکیه ده  
  
 رهنمايي معملات هم ورسره هذالقیاس   
 بعضو بانکونو هم اغوستی دی هم دغه لباس  
  
 زنا او سود شراب دې لوی لوی ګناهونه لري  
 دا لار ازغنه ده دا لاره ګړنګونه لري  
  
 له بل طرفه کلتوري يرغل تر دوو واوښتو  
 له ښاره ووتو تر کلیو او بانډو واوښتو  
  
 سلطان محمده د موجوده دربار په ژبه  
 د چا قبضه او محاصره ده د دې ښار په ژبه  
  
 صبر او زغم او حوصله اخر ترکومه پورې   
 سوداګري او معامله اخر ترکومه پورې  
  
 څلورنیم زره پښتانه دښتې ليلې وخوړل   
 یو خونړي سړي یوې خونړۍ شپې وخوړل  
  
 چا یی په یاد باندې نه څلی نه مزار جوړ کړ  
 خو په ايراني دیپلوماتانو یې یادګار جوړ کړ  
  
 د کتابونو چاپ کولو باندې کار نه کېږي  
 د اخبارو په مفتو ویشلو باندې کار نه کېږي  
  
 ترڅو چې ژبه رسمي نه کړو په دربار باندې  
 تر هغې پورې به کښېننـو پــه قـــرار باندې  
  
 د خوشال خان او محمد خان لمسيو ماته غوږ شئ  
 د ببرک خان او محمد ګل خان لمسيو ماته غوږ شئ  
  
 ژبه اوس وینه غواړي سر غواړي توان غواړي  
 اوس زولنې غواړي سولۍ غواړي زندان غواړي  
  
 په ګل بانو او په ګل پاڼو پښتو چيرته کېږي   
 په دې ګورګورو او مماڼو پښتو چيرته کېږي  
  
 سر له سبا یا په واز کومي دا اعلان په کار دی   
 پاس په آمو او اټک لوی پښتونستان په کار دی  
  
 توصیف د شونډو او د زلفو او ګورګورو کېږي  
 پرمختګ چیرته د دې ژبې په سندرو کېږي  
  
 ډرامه فلم او ثقافت هم ستاسو واړندې پروت دې  
 د جينکو نیم لوڅ وجود په کامره باندی پروت دی  
  
 ددې لايـق نـه دي چې دوی دې زمونږ زړو کې کېني   
 دا هیروګان دې د هيرا منډۍ بنګلو کې کېني  
  
 عقل یې نه مني چې ګل پرېږدي ازغي ښکلوي  
 د مسلمان وطن کافر مې په تندي ښکلوي  
  
 د سرکی بوتله دا دم ګیری او مفتي کله شوې  
 فضل الرحمن نصرالله او اشرفي کله شوې  
  
 له ډېره درده له پړسوبه په چودولو راغله  
 د پرهرونو سره وښکي په زياتېدلو راغله  
  
 سود، کاروبار شراب مباح په زنا څوک سنګ سار شو  
 چیرته یو غل په افغانستان کې سر عام په دار شو  
  
 ښايي رشوت د اساسي قانون ماده وي کومه   
 مونږ به خبر نه وو شاید نوې کیسه وي کومه  
  
 که وي حرام خپله قاضي صاحب بـه نـه اخيستو  
 پوهاند مفتي او مستوفي صاحب به نه اخيستو  
  
 دا نیکټايبي او د قاضي صاحب غاړه بند وګوری  
 په افغانستان کې دا په ځان نوی ریشخند وګوری  
  
 دا سرتور سر انګریزی ږیره پښتون پال صاحب دې  
 نوی له غربه ګمرک شوی څارنوال صاحب دې   
  
 حق لرم وپوښتم وزیر او د جمهور صاحب نه  
 بیا د رییس او د والي او د مامور صاحب نـه  
  
 څه به کوئ بیا که مو دغه لنګه غوا وچه شوه  
 په مؤسسو کې د ډالرو دا تـنـخـوا وچـــه شــوه  
  
 ستا دا عسکر به بیا په درې زره تنخوا کار وکي  
 دا باډیګارډ به بی کوفنه ستا ترخوا کار وکي  
  
 ستاسو جهاد او سرښندنې ترهمدې ځايه وې  
 ستاسو شعار او ګوت څنډنې تر همدې ځايه وې  
 داسي مسلم مسلم ياري دې په ګولی ولګي   
 د بل د واک لاندې پټکې دې په ګولی ولګي  
  
 ورښمین چینجی شوې د کاغذ کوتي کې ژوند تېروې  
 شوې رامحدود اوس د کاغذ کوتي کې ژوند تېروې  
  
 لکه شاهین کږې پنجې کوترې نه ماتوې   
 اوس په سپین غر خورې ورې وزرې نه ماتوې  
  
 د خوب ګولۍ خورې په سوګند وايه خوب څنګه درځي  
 د غلامۍ په سپین مړوند وايه خوب څنګه درځي  
  
 د بل ښکنځلې مو له حلقه څنګه تېرې شولې   
 آه د مياوالي او اکوړي کیږدۍ مو هیرې شول  
  
 بچ شه مهاجره او خړ سریه کابليه مړه  
 روك جاو اور کیا کرې تم ادهر سے چلیه مړه  
  
 هزارګیه تا په ایران کې جوالي توب نه کاوه   
 ازبک تاجکه تا او خدای تا موچی توب نه کاوه  
  
 پښتونه تا تر نن پرونه لوړ نه خرڅول   
 تا بنجاره لوښي کباړ او پاپړ نه خرڅول  
  
 نن ته وزیر یې ته وکیل یې ته رييس صاحب يې  
 ته ډګروال ډګر جنرال او ته پوليس صاحب یې  
  
 پخې بنګلې لکسس موټرې او شرکتونه لرې  
 د چین جاپان او د روسيې تـجـارتونــــه لرې  
  
 همدا مو بس دي د قيامـت لـه ورځـــې ووېرېږئ  
 مه خوری حرام نور د شدت له ورځې ووېرېږئ  
  
 د سټراټیژیک پلان همدا کړی سواد مو بس دی  
 د دې وطن سره همدا کړی جفا مو بس دی  
  
 د ګل خانی مانی سرداره درته څه ووایم   
 وه د واړه میرویس جان پلاره درته څه ووایم  
  
 څومره چې دا سرکاري غله په دې خپل حال پاتې شي  
 خاورې په سر به افغانستان کې پانګوال پاتې شي  
  
 د زور واکانو او شتمنو پرې غوبل درګر دې  
 په سلطاني ډاکونو چور او چپاول درګر دې   
  
 لاسونه نیم شه څوک چې دا افغانستان نيموي  
 افغانستان نه دی هغوی به زمونږ ځان نيموي  
  
 زه دا خپل ځان دومره اسانه چا ته نه ورکوم   
 نور دې وړیا افغانستانــه چــاته نه ورکـــــوم  
  
 پارليمان دا وارې ایله د سړي تــــوب کار وکه  
 په اوړو کې مالګه برابر يې د نرتوب کار وکه  
  
 پوکاڼۍ سرلاندې بل کاڼے په سر باندې ښه دې   
 سر د ځمکې په سر نه د ځمکې لاندې ښه دې   
  
 هغه سپک شوي چا چې دې خاورې ته سپک کتلي  
 بلا درانه دلته د باد له باڼې سپـک ګڼلي   
  
 د یوسف مخو د یارۍ نه مې زړه نه صبرېږي  
 د سر بایللې جوارۍ نه مې زړه نه صبرېږي  
  
 دیوال پنا او غرب پنــا لالیــه بیــړه وکـــړه   
 زما د سترګو نه پنا لالیه بیړه وکړه  
  
 مینه د نوره په کچکول او جام کې نه ځايېږي  
 شنه لوپټه دې په زیارت او بام کې نه ځلېږي  
  
 بوخت یې د بل خط په ليکلو ابدالي ملنګه  
 د خوب تعبیر به مي سايي وي جلالي ملنګه  
  
 ګړګوټۍ څڼې د سپین غر په سپینو واورو ناست يې  
 په ګڼه ږیره دنارۍ پر عز د خاورو ناست يې  
  
 دا پاتې ژوند دې هم زما د مرګ لباس پاتې شي  
 که سره او سپین لرم هم تا ته دې ميراث پاتې شي  
  
 سر مې هم سر له سبا ایښی دی توان شه په تا  
 که دې په کار شوې زما وينـي نـو قـربـان شـه پـه تـا

د تیر تاریخ پاڼه زړه شوه   
 د میوندو ملاله مړه شوه  
 يا مې غږ نه اوري کنړه شوه  
 ایوبه وینه دې ســــــړه شــــوه  
 د مكناټن لښکرې بيا راغلي دينه

د ژوند تحول   
  
 د کړنګ سر نه رالوېدو ته رسېدلي یو اوس   
 مونږ د ژوند داسي مرحلو ته رسېدلي یو اوس  
 د دنیا هر کونج کې چې قحط راشي لوږه راشي  
 اولنی زور یې زما له خوار ملته وځي  
 له بل طرفه د ملت واکداران داسې څوک دي  
 انجینران ډاکټران سیانس پوهان داسی څوک دي  
 له چپړاسی نه تر وزیره په رشوت اخته دي  
 ان له قاضي نه تر مدیره په روشوت اخته دي   
 وايي چې کار د اهل کارو په لاسونو کې دې  
 بس د دیندارو او هوښیارو په لاسونو کې دی   
 اهل هغه دي چې څوک زر لري او زور هم لري  
 څوک چې د لاسو صفايي په خوله کي اور هم لري  
 غوږ شئ څو نوې خاطرې درته په مخکې ږدمه   
 بشپړې ږیرې څو څېرې درته په مخکې ږدمه   
 د ځينې ځينې ملايانو په مخ پوزې نشته   
 دوی هم جيبو کې د رشوت شنه لړمان ګرځوي  
 سره د بار وهي په بډو کې اوښان ګرځوي  
 د غرب د سیپنو قاچاقبرو سره لارې لري  
 د بلا غټو ښکرورو سره لارې لري  
 په جهاني سطح موبل نوی لقب ګټلې  
 د غلو د لاسه افغانستانه چوریستان جوړ شوې  
 هر څوک په خپله رضا درومي ياغي ستان جوړ شوی  
 خپله پلازمینه کې نه سر نه د چا مال خوندي دی   
 په رڼا ورځ د لويې لارې مسافر چور کېږي  
 د چانه جېب د چا نه سره د چا نه سر چور کېږي  
 د ماښام غل يې د سهار په غلا کې بيا ونيو   
 حیران په دې یم چې چا پرېښودو او چا ونيو  
 د امنیت پړسوب د خېټې په چاودون واوښتو   
 په رمو مو د لېوانو غوندې شپون واوښتو  
 لوړه په خدای که به صفت او یا شهرت غواړمه  
 یا امتیاز غواړم یا به مال دولت غواړمه   
 لکه تازه نښتر په تبر په ارې پرې کېږي   
 د دې اولس په مظلومانو مې کولمې پرې کېږي  
 تاسو او خدای چې په دې ملک باندې واکمن یی تاسو  
 د دې اولس په درد او غم څه فکرمند یی تاسو؟   
 شاباس تکړه شی د جېبو د ډکولو وخت دې  
 او د دې اولس نه د څرمنې د ویستلو وخت دې  
 دې زرین چانس درسره ټول وس مو په کار واچوی  
 د خپل تربور نه د لمن د پرې کولو وخت دې  
 دی ناست، په ځمکه وي خو بل ته به کشمیر ښايي  
 دا پال لیدونکی ماته زما د خوب تعبیر ښایی   
 د دې تړليو آينو شاته به څوک ناست وي   
 خو مخامخ ماته زما پیر او زما تصویر ښايي  
 توکا مېز انډول یوه نوې تماشه ووګوری  
 راشي دې ملک کې دا یو بام او دوه هوا وګوری  
 منو دا ملک زمونږ د ټولو مشترک کور دې  
 د هزاره ،ترکمن تاجک او د ازبک کور دې  
 خویم حیران چې د دې ټولو افغانستان مرکز دې  
 تاجکستان ،ازبکستان که د ایران مرکز دې  
 په دفترو کې په پښتو ژبه بنديز پورې دې  
 په اورېدلو او ویلو یې تعویذ پورې دې  
 خپل پښتانه مې په دېکو او په ډغرو وهي  
 وايي قواریته ګوم کوما په برو برو وهي  
 له بله نه دی له خپله ځانه می ضرر خوړلې  
 خپله پښتون د پښتانه د ژبې سر خوړلې  
 هله پښتون شي چې قدرت لاړ شي ځواني لاړه شي  
 د جومات شيخ شي چې دولت لاړ شي او خاني لاړه شي  
 په اوږو پښې ږدي بيا له ځان سره بوټان رسوي   
 د جماعت اولني صف ته به ځان رسوي  
 یو سل او یو پنځوسو تسپو باندې به ذکر کوي  
 خو په دې ذکر کې اکثره د ځان فکر کوي  
 د پير آغا، د خان ملک غوندې نومونه لري  
 بلا اوږده تخلصونه او لقبونه لري  
 کوچي زرداد ته په لندن کې محکمه شروع ده  
 خو جنرلاان ثبوت سره ارتې تڼی ګرځي

مجبور دي د خپلو پښتنو په ژبه لور کېږدو  
 بیا د دې نورو لګکیو پښو ته اور کېږدو  
 په زهرو تېر شه بعضې بعضې لمبكو شاعران  
 د سندر مارو جنګمارو د اکوبکو شاعران   
 د چا اولس چې له غربته خپلې لوڼې پلوري  
 څوک چې د خپلې لوږې اور ته خپل بچـوني پلوري  
 زهـر خـواره دي چې د بل زهرو ته ګوړه وايي  
 د چا پړوسان د حق غوښتلو ته هم شخړه وايي  
 وکیلان خپله د خپل ځان پوښتنه نه شي کوې  
 د خپلې ګټې او د توان پوښتنه نه شي کوی  
  
 ستا پارليمان ته د غوجلې نوم نهاد ونه شو  
 د غل ډاکو نوم مجاهد ته د جهاد ونه شو  
  
 دا ږیرور او برېتور پکې شکرې خوري لا   
 چا استعفا ورکړه او څوک پکې ډالرې خوري لا  
  
 دا دي سبا بله ورځ بيا انتخابات روان دي   
 د بی ضمیره قوم به بیا تش په وعدو غولېږي   
 سپینه ماڼۍ به مونږ ته بیا کوم يو ښاغلی راوړي  
 او په بي باون کې به بیا کوم یو تراشلی راوړي  
 بارود کارتوس پردي زامن دلته په زور رالېږي  
 اوباما مونږه ته دېرش زره لښکر نور رالېږي  
 یو د پولیسو په ډېروالي امن نه شي راتلی   
 بل د کارتوسو په ډېروالي امن نه شي راتلی  
 لوړه په خدای چې هر کور مخ ته پوليس ودروې  
 د هغې پولیس د پاسه بل پولیس ودروې   
 څو سپارش وي خپلولي وي او رشوت روان وي  
 څو د مظلوم په وینو اوښکو تجارت روان وي   
 څو د مظلوم با کتشې اوښکې د لېمو راوځي   
 د بغاوت سپېځلې چيغې مې له خولو راوځي  
 ته سبا يو قاتل په چوک کې په دار وځړوه  
 يو شرااب خور يو جوارګر په قيمار وځړوه   
 ته سر عام له يوه غله نه لاس یا پښه پرې کړه   
 د يو زاني د یوه لوتي ملا ته دوره پرې کړه  
 بیا ته په ځان پسې باروت اوکارتوس مه ګرځوه  
 بیا ځان ساتو ته باډیګارډ او پولیس مه ګرځوه  
 دا امنیت دې درې څلور نسخې په کار واچوي   
 نر یی ګڼم بیا ورته سره او سپين په لار واچوي  
 زه د طالب د مدافعی وکالت نه کومه   
 د کوم تنظیم د‌ کومې جبهې وکالت نه کومه  
 زما د اولس د تندغرو اخر څه ګناه ده  
 د دې چاود پوندو او نهرو اخر څه ګناه ده  
  
 چې بې ثبوته بې موجبه پرې بوجی اغوندي  
 د دې راغلو هیڅ تګلاره او منشور نه دی معلوم  
 مونږ ته تر اوسه له مادوم او مامور نه دي معلوم  
 په اوو کالو کې ایله په درې خبرو پوه شو  
 چې بشري حقوق تروریزم او افين بندوي  
 خو په دې افينو کې د تورو پر ځای سپین بندوي  
 بشري ټولنه دا یوه خبر په زغرده کوي   
 چې افغانستان کې بشري حقوق تر پښو لاندې دي  
 خو بشر دوستان صرف د ښځو حقوق مونږ ته غواړي  
 بشر دوستان دې له بګرامه لږ لیدنه وکړي  
 چې بشریت پکې په سپیو داړل شوی پروت دی  
 په انساني کرامت لوبې د حيوان لګيا دي  
 ستا د قسم وي په انجیل او په فادريانو باندې  
 بیا د قسم په کلیسا او په سامریانو باندې  
  
 چې تا شین ډنډ بمبارولو په دې نه پوهېدې   
 چې زما د بم لاندې طالب که دهقانان مړه کېږي  
 يا پکې خزې بوډاګان او ماشومان مړه کېږي  
 ټيکنالوجي دې د کيهانه پورې لاس غځوي  
 د عقل خيګ دې تر آسمانه پورې لاس غځوي  
 په سل مترۍ کې په ودونو بمبارونه کوي   
 تا روشدیانو ته د ستورو لقبونه ورکړل  
 زمونږ پر توهین دې د سرو زرو ميډالونه ورکړل  
 د شابسي ترڅنګ دې نوي پلانونه ورکړل  
 زما عمر او ګلبدین ته وحشت ګر وایې  
 زما مولا او سپين پټکي ته بنياد ګر وايې  
 احمدشاه خان او اکبر خان ته یرغلګر وایې  
 پرون شهکار وم چې روسان مې له خيبر منع کړل  
 له سیند او هند له پارس خلیج له سمندر منع کړل   
 نن وحشت ګر او دهشتګر او ترهګر یادېږم   
 نن ولې ولې بعضو بعضو ته خطر یادېږم   
  
 له شرق او غرب له سیند او هند که له ایران راغلي  
 زمونږ وژلو ته چې څومره قاتلان راغلي   
 د اکبر خان د تورې تېر ګوزار به بيا يوسي   
 د کيوناري غوندې ټاپونه به په ملا يـوسـي  
 ښاغلیه ستا هم د ړانده مزایل سترګې نشته  
 توکل په خدای سر دې په ټولو باندې نښه ايښې  
 په څو څو وارې دې په ما د ټوپک ځخه ايښې  
 ته چې ورځې د چا د کور له خوانه ډزې کوې   
 ټول ترصد د نرۍ ستنې له سوري نه کوي  
 چې اخوا دېخوا شوې بيا دې ملګري نه کوي  
 زر بول اجل به د مقبلو غـرو کې وږی ناست يې  
 له روژې پرته به خپلو غرو کې وږی ناست وي   
 بیا د دوی د هلیکپټرو د خولو اور بلېږي  
 دا قضاوت ځان سره ته او ستا ملګری وکړئ  
 د ګاونډیانو هم په لږه ګوزاره نه کېږي   
 تقسيموي مو ترمنځ نوره واره نه کېږي   
 په مطبوعاتو کې یو بل د خطر زنګ غږېږي  
 په سرنوشت مو بله لوبه د سترنج غږېږي  
 دا دی هرات د ایران کېدلو په درشل کې پروت دی  
 افغانستان نور د مغلو په درشل کې پروت دی  
 روسان هم په موږه د کړي جنګ توان غواړي  
 بیا نفت او غاز ، پټرول ډیزل د شبرغان غواړي  
 پاکستان هم زمونږ په حریم باندې راوختلو  
 په سپین سترګۍ د ګویی سیم باندې راوختلو  
 په دې ميراث وطن کې سر او نه خنجر پاتې دې  
 نه قلمرو لري او نه پکې څوک نر پاتې دې

منو چې مونږ په وینو مرو له وینو رنګ اخلو   
 بغیر له وینو نه زمونږ مړي بدرنګ ښکاري  
  
 سفره څو دې لنډوم دغومره نور اوږدېږې  
 يوغر چې پاس کمه بل غريې په سر دنګ ښکاري  
  
 جنګي سردار په دووسی زمونږ موړ شوی نه دې  
 بیا یې د چا انعامـي تـوره سره ترڅنګ ښکاري   
  
 ښکلو بلا مو له خولې واخلمه لږ صبر کړئ   
 مخې سره مو د پتلون وژغـنـي لنــګ ښکاري  
  
 مونږ نه چې کله سپي غوږ وړي دی نو غوږ نه ګورو  
 ورپسې ځغلو که هر څو په منډه چنګ ښکاري  
  
 د هنري ګوتـو دې جـــار شـمـــه زرګــر جـــانانه   
 هغه طلا دې په پیتلو کې اوس زنګ ښکاري  
  
 تاخو بولی روانه کړې د یوســف پــه حسن   
 د مصر ښار دې نور په دې تجارو تنګ ښکاري  
  
 د ختنونو ماښامونه د هغو نصیب شه   
 مونږ ته خو ترخې هم د دې وطن لونګ ښکاري

زما او د مجنون ترمنځه څومره فاصله ده   
 د زړه او د لړمون ترمنځه څومره فاصله ده  
  
 شاید چې دغه دواړه په يو بل کې يو بل وي  
 د وخت او د پښتون ترمنځه څومره فاصله ده

داسې څوک شته چې د ارې خوله کې غاښونه مات کړي   
 داسې زلمي غواړم چې لاس کې مات تبرونه مات کړي  
  
 او د سپین غر د بورو زرکو ورک بچي پیدا کړي  
 د منډایر د تجارانو نه پوښتنه وکړي   
  
 او د کونړ د پوچو لمنځو سټکي وژړوي  
 داسې څوک شته چې ملالۍ او ناهیدې ته ولاړ شي  
 پر ډبرین قبر يې د پېغلو مات بنګړي قتار کړي   
 د ملالی ورک شوي قبر ته ګومبت جوړ کړي  
 د ناهيدې شیندلي قبر ته څو تيږې کېږدي  
 دا د روبلو مینان اوس په ډالرو روږد دي   
 دا په ښوروا په پلاوونو او په لرو روږد دي  
 دا په ناڅاپه موسیقۍ او په سندرو روږد دي  
 چې د دوی جېب ډک وي ملي ګټه توان څه کوي  
 دوی پر مذهب او پر بښتون او پر پښتونستان څه کوي  
 دا په هندي ډارمو بوخت دي دين ايمان څه کوي  
 داسې څوک شته د پارليمان وکیل ته ووايي چې  
 وکیل صاحب ته د اتو کوټو دننه ناست يې  
 خاورې په سر به د اولس غږ تر تا ورسېږي !  
 ته دې پیسته ممیز بادامو سره چای شوپوه   
 ته خوره سره کړې پرې دپاسه بیا پیپسی شوپوه  
 شاباش په خپلو کړو ژمنو دې وفا وکړله   
 سړک دې جوړ برق دې راتېر کړو او روغتون جوړوې  
 د کلی لوی جومات هم ستا په چنده پوخ جوړ شو  
 دا خو به پېژنې چې کومو خلکو ووټ درکړی  
 څرمن ترې وباسه له يوې پښې يې راوځړوه   
 داسې څوک شته چې دوه طبيعته وزیران وپوښتي  
 دا بیت المال به ستا دوه نیم لکه تنخوا درکړي که   
 ستا د پاریس لندن جرمن ته جهاز ټیکټ درکړي   
 مونږ له غربته د یو بل په مرۍ وغرېدو   
 له غربته مو ګزګز ژبې له خولو وتلې   
 ستا دا تنخوا به خود زموږه له هډونو وځـي  
  
 زما لس کلن بچی جوالی پر اوږو پیلی راون  
 ستا لس کلن بچی ښوونځي ته پتلون کړی روان  
 خاورې په سر به زما او ستا ترمنځ واټن کم شي  
 راځی پوښتنه د مارشال او مل پاسوال وکړو  
 د ده په سر ولاړ بیراغ ته دوه لاسي سلام دی  
 د دې بیراغ محراب میمبر سیوری ثوابګڼمه   
 خو مونږ پوښتنه د بې برېتو او برېتورو کـوو  
 که ته ساتونکی او مېړه وې نو دا نور څه کوي  
 که پر دوي ساتې دا وطن ته نر نر مه کېږه بیا  
 ته د يو جېب دپاسه بل پسې بل جېب جوړ کړه   
 يو جېب کې اچوه افغانۍ بل کې ډالر ګرځوه   
 دریم جېب ښه دی د کلدارو ضرورت پېښېږي   
 اوس ته عسکر یې که صراف که پاسوال او مارشال  
 داسې څوک شته چی د راغليو نه پوښتنه وکړي  
 چې دوی مونږ ساتي که په موږه باندې ځان ساتي  
 که په مونږ ځان ساتي چې موږه په خپل ځان پوهه شو  
 که موږه ساتي نو ساتل ته او خدای داسې کیږي  
 چې موږه ساتي او زموږه په انګړ راخيژي   
  
 او ترجمان دلال د وايي ځان ونه ښوځوې  
 ستا د ټوپک یخه شپېلۍ زما تندی وسوځي   
 کټ بستره لوښي بکسونه مې په څټ واړوي   
 زما آفت زما غرور خړو موزو لاندې کړي  
 افغانی پرېږده د روسي وجدان به ومني دا  
 ګوره زلمیه په ځان ترس وکړه لږ رحم وکړه  
 دې نابلد و کګلیچونو کې به وغورځېږې  
 دا تنګې شلم دی منځ کې کش به دې کي نارې لري  
 دا وطن پرښې لري ګارګې لري ګارې لري   
   
 زلمیه دلته هلاکو او چنګیز خان هلاک شو  
 دلته مرۍ د ګورګين پرې شوې انګریزان هلاک شو  
  
 د مغلويانو او سکاويانو نه تانې پاتې دي  
 همدې ګرزونو کې پرون دلته روسان هلاک شو  
 په تا هم مور لنګه ده کور به لرې یار به لرې   
 د ژوند ملګری به لرې منګی ستار به لرې  
  
 زلمیه تا پیریان دیوان لیوان بازان پېژني   
 ته لرمان ماران پړانګان، زمري مېږیان پېژني  
  
 ولې چې ته د غنمو رنګو سره فرق لرې  
 ته ښايسته د دې بدرنګو سره فرق لرې  
  
 دا ځناور او حشرات له په اوده کې بند دي   
 دوی لا اوس هم د سلمان په اجازه کې بند دي  
  
 دلته ډاګین له سلمان له هېره شوې نه ده  
 خو دا نګين د سلمان د سلمان ګوته غواړي  
 چې تور دالان کې خټین کور د توتکو وارنوي  
 دلته اکثره سر وهلي بر وهلي راځي  
 او پردغه لار باندې اکثره زر ګټلي راځي  
  
 مونږ جنګ نه کوو خو جنګ په مونږ راوتپل شي  
 د پلار نیکه د شملې ننګ په مونږ راوتپل شي  
 او ننګ په غله جنګ په وسله اوږده لاسونه غواړي  
 جنګ پرمخ تللی اقتصاد جهاز او ټانګونه غواړي  
 مونږ د لوږې اور د سوال په ټوک ډوډۍ وژنو  
 زمونږ خوندې د پرديو دوکانو مخې ته   
 د سوال لمنې غوړولې ټوک ډوډۍ غواړي  
 په دې مړه دیموکراسۍ کې مونږ د لوږې مړه شو  
 او جنګ مار مچ دې مچ د ورځې سل بچي زېږوي  
 جنګ هلاکت دی تباهي ده بربادي زېږوي  
  
 جنګ جواري ده جواري په ګټه روږدی مه شې  
 منو چې تا به وي زمونږ د مرګ جواز راوړې  
 زمونږ وژلو ته دې پانګ راوړی جهاز راوړې  
  
 بې له قاضي او محکمې مې خپل درشل کې وژنې  
 ته شوې مالک د کور ما په تور داغـل کـې وژنې  
  
 د دې نه پورته بل واکي او زورواکي څنګه وي  
 له بل طرفه پر وطن د اېډز وبا خپرېږي  
 څو فاحشو له افغاني ناموسه پوزه پرېکړه  
 د څو ډالرو پر بدل کې خپل غاښونه ایستل   
 تو لعنت شه چې په دې پيسو بيا څه کوي دوی  
 له بل طرفه ښکاره اډې لري دوى لوتي بدمعاشان  
 له قبره ډک لکه عادیان او ثمودي بدمعاشان   
   
 غرب کې قانون دی د هلکو وادول هلک ته  
 نو حیران په دې عقل په دې ساینس او په دې پرمختګ  
  
 چې د هلکو ودول هلک ته څنګه کیږي   
 چې دوه منفي ليینه تولد او تولید کړی شي که نه  
 شراب او اېډز قتل او قتال ته څوک لمنې وهي  
 چا د پوډورو ماشین جوړ کړو څوک يې ستنې وهي  
  
 مونږ خو لا ستنه کې سوری قدرې له هم نشو اچوی   
 بیا له افینو پوډر او هیروین څوک جوړوي   
 له بل طرفه دا غټ خېټي ملکان غوړمالان  
 پر خلاتونو باندې روږدي دا شيخان غوړمالان  
  
 چې کورته ورشې نو سوپر لري ټکټرې لري  
 په جرېبو جرېبو ځمکې لري غرې لري  
  
 چکی صابون لوټه غوړو پسې به سر ماتوي  
 چارک لوبیا د سوال اوړو پسې به سر ماتوي  
  
 د مؤسسو او اینجیوګانو به څه نه وایمه  
 بس دومره وایم چې خیرات زمونږ په نوم راوړئ  
 پښې ترې راتاو کړي د خپل کور خیرات په خپله وخورئ  
 ته واه کرزی لالت د کومې سوړې خوله بنده کړي  
 له بل طرفه د شاعر په دواړو سترګو ړوند شي   
 ګوتې یې ماتې شه په ژبه باندی هم ګونګی شه  
 او د جانان دا شین مانګی دې ستا په سر مات شي  
 دا مازدیګر او دا ګودر دې ستا په وینو سور شي  
  
 ته د اولس ساندې څړيكې شر او شور نه اورې  
 په غوږو کوڼ شې چې زویرګی د زخمي ورور نه اورې  
 د چا په کور سېلاب ختلی په چا بم پريوتی   
 ته په دربار کې په کباب او پلاوونو ډک شوې  
 او د اولس د تندا غور خوله له خاورو ډکه   
 داسې صحافت او ژورنالیزم دې ستا سر وخوري  
 په ګفتار نه کیږي مغلوب فولادي عزم غواړي  
 ګوره اوربل د شرینی فرهادي عزم غواړي   
  
 مونږ سره مه راځه خپل ځان ته سرنوشت ونیسه  
 د خوشخال نوم او نښان ته سرنوشت ونیسه   
  
 خلک دې نه مني را پاڅه خپل هویت ثابت کړه  
 د پنجاب په تور هود هود هغه خد ثابت کړه  
  
 دا په شړشمو چې غوړ ګرځي کوزاني ښوى سري  
 دا سایل خېل او اجمل خېل او دوراني ښوي سري  
  
 پاڅه لالا ټولو قومونو ازادي واخيسته  
 ته خبر نه يې د برلین دېوال يې ونړاوه  
 او اسرایلو فلسطین په رسمیت وپیژندل   
 اوزبکستان ،تاجکستان ترکمنستان آزاد شول  
 د اتحاد جماهیر نه اوس روسیه جوړه ده   
 له مقبوضه کشمیر نه به هم آزاد کشمیر جوړ شي  
 چین به له هند سره د خپلې ملا په تیر جوړ شې   
 ستا په سینه باندې درګر دي ازغن تار تېرېږي  
 ګنډي ګریوان ستنه ئي لاس کې خو له تار تېرېږي  
  
 ته د پنجاب د غلامۍ نوی سوچونه کوه   
 ته د ګلاټې په مړوند باندې خوبونه کوه  
 له بل طرفه یو بل خوان چاړه په لاس ولاړ دی  
 پوښتنه نه شته خو ایله له تنه سر پرې کوي  
 که کله زه او زما رنګي خلک پېښ شوه دلته   
 زما د سر د پرې کوو فتوا یې هم جېب کې وه  
 له مرګه مخکې یو وصیت کومه اعلان کوم   
 وصیت کول ګوره د مړي په ژوندي حق دې  
 عزیز تربور لرم پښتون يمه پېغور راکوي  
 د کلي خلک مې په سپینه جامه تور راکوي  
 سر رانه غوڅ کړه خو یوه خبره خدای په خاطر  
 د ولو منځ کې مې د کفر ټاپه مه لګوه

سپین شعر   
  
 زمونږ تر څنګه د خان خيلو کلیه  
 منو چې تاسو فطرتي خانان یی  
 خو مونږ هم په پوزه باندې مچ نه پرېږدو  
 په مونږ به دا خرمستی نه خرڅوئ   
 منو چې تاسې معزز خـلـک یـی  
 هر څه چې وغواړئ هم هغه کيږي  
 مونږ پیداوار یو د دې خړې خاورې   
 زمونږ کفن به هم د دې خاورې وي   
 ستاسو بچي د مـحـلونـو بچي   
 بس هره شپه د چراغان شپه وي  
 زمونږ بچي لا څپلۍ نه پېژني  
 د شپې د سر لاندې څنګل ماته کړي  
 زمونږ او ستاسو ترمنځ فرق نشته  
 بس دومره فرق دی لکه ځمکه آسمان  
 دا ارتفاع مو مونږ په سر سترګو منو  
 بې انصافي مې شاید نه وي کړې   
 زمونږ د خاورو کوټانخی چیرته  
 چیرته د ستاسو بـرجـاورې قـلا  
 زمونږ د خاورو بوڅلي کورونه  
 ستاسو برجونه تر آسمانه کابو  
 ولی به دا ارتفاع نه ورکوم   
 ولی به داسی فتوا نه ورکوم  
 تاسو تيارې د بې علمۍ لرې کړې  
 زمونږ ترمخه یوه پرده جوړه کړي  
 موږه راګير کړي په يو تور ناورین کې  
 راټول شي داسې منصوبه جوړه کړي   
 چې د مزدور بچی مزدور پاتې شي   
 داسې يوه لويه سلسله جوړه کړي   
 درنه رڼا په سترګو ونه ويني   
 د تیارو داسې پروسه جوړه کړي  
 چې د ماښام بچی ماښام الوځي   
 مونژ شاپېرکو ته پنجره جوړه کړي  
 ستاسو لاسو ته قلمونه جوړ دې  
 مونږ ته کلنګ مونږ ته بېلچه جوړه کړي  
 د شهزادګانـو شـهـزداګان بچي وي  
 زمونږ جامې زمونږ مخونه خیرن  
 تاسو پخپله ستا هر څه معزز  
 ستاسو خپلوان ستا میلمانه معزز  
 ستاسو کوترې او بازان معزز  
 ستاسو باخې ستاسو قضيان معزز  
 زموږه خویندې زمونږ لوڼه وينځې  
 د وينځو لوڼه غلامان زېږوي  
 زه به مزدور یم زما پلار مزدور وه  
 زما بچی به هم مزدور پاتې وي  
 ما ته زما وړکتوب ښه راياد شي  
 چې ما به ګډې او چيلۍ پېولې  
 اوس مې هم سترګو کې یو خوب غړېږي  
 د ستړي ستړي ژوند ستومانه کیسه  
 ما به د ټول کلي پاده پېوله  
 ماښام به ډانګ په لاس هر کور ته تلمه  
 زه یو ماښام کوڅه کې سپي وخوړم  
 بیا ناڅاپي مي یو اواز تر غوږ شه  
 نو خان ویل چې سپي په کاڼو ولې ولې  
 چې ته يې په کاڼو ولې دوی به دې خوري  
 په ګوډه ګوډه پښه بیا کور ته لاړم   
 مور ته مې ویل چې زه سپي وخوړم   
 ویل خیر دی بچیه دا د خانانو سپی دی   
 د هغوی سپي د معززو سپي دي   
 په ما يې لاس د شفقت راښکلو  
 د لوپټې خیرنه پیشکه یی تاو کړه  
 زما خیرن مخ یې له خاورو پاک کړو  
 ویل بچیه نوره پاده مه پیایه  
 دواړو سترګو نه يې اوښکې راغلې  
 جوړې زما په حال غمجنه شوله   
 همداسی تلی تلی تر ګرېوانه پورې  
 ما يې د شونډو سپین پاړونه کتل   
 پکې د وینو غوټۍ جوړې شولی  
 بیا یې دواړه لاسه ګریوانه ته واچول  
 مانه لا هغه ښيرې هیرې نه دي  
 مانه لا هغه ښيري هيرې نه دي

د نارنج ګل چی په حمل كې غزونې وکړې   
 خوشبو واړه چپریال کې غزونې وکړې  
  
 آه بیګانی پرخې ته پروت ایله په ډډه شو اوس  
 تک تور بورا په نارنج ګل کې غزونې وکړې  
  
 مست پسرلی چې د سپین غر لمن کې وغزېدو  
 لېوني خيال مې په غزل کې غزونې وکړې  
  
 د چا يتمې هیلې اوس په زړه راوريـــدې   
 څو ببر سرو په ځنګل کې غزونې وکړې  
  
 د چا یتیم مال یې خوړلی چې يې نه هضمېږي  
 لکه لېوه يې په هر پل کې غزونې وکړې  
  
 خدای خبر څه ارمان يې وه په زړه د هغه زلمي  
 لت پت په وينو يې پـه اجـل کـې غــزونــې وکړې  
  
 ما ویل ټوپک به مسلکي زلمو ته ورکړئی شي خو  
 څو بې مسلکو په مورچل کې عزونې وکړې  
  
 خلکو مریخ مطالعه کړی دی په بیرته راغلل   
 زمونږ زلمیو ایله بخمل كې غزونې وکړې

توپیر   
  
 مونږه دکلي او بانډو ليوني  
 مونږه د غرو او سردرو لېوني  
 دغه د ښار او د ښاریو مینان   
 دغه د ډېرو خوشخالو مینان   
 دوی ته په پښو کې مينان رغړي  
 دوی په سرو شونډو هر وخت پښې ايښې دي  
 دوی ته مباح دي د شرابو اوبه  
 دوی ته هر څه په نيمه بيه رسيږي  
 چې لمر زمونږه د پښو تلي وسيخي  
 په منډه منډه سرپانه ته لاړ شو  
 د پچاکۍ د دالان سيورې لاندې

د يادونو باڅري   
  
 راته مخکې مخکې کېـږي   
 د ماضي په نيلي سپور شم   
 ما له ځانه سره يوسي  
 په نڅا او په ګډا شي   
 په موسکا او په خندا شی  
 څو واړه واړه چاچکی  
 په چک چکو رانه تاو شی  
 یو محسن مې رانېزدې شي  
 له ګرېوانه مې کېکاږي   
 ښه پوهېږم په خپل ځان چی  
 دا خپل ځان رانه ورکېږي   
 څو ګاګر ګاګر سرونه  
 د همزلو چاود مخونه  
 د غربت بلا څټلي   
 څو کرپونکي قمیصونه  
 بیا زه هم په خپل لستوڼي  
 پوزه کش کړمه په منډه  
 بيا موږه شو دوه ډلې  
 بنګړي مات هلته شروع کړو  
 ناڅاپي د سترګو رپ کی  
 مازدیګر په ژړېدو شي   
 د بزګې څوکې غېږ کې  
 بويه لمر په ژړېدو شي   
 جوړې دی په چا ميین دې  
 په خپل سر په ژړېدو شي  
 چا ته حال ویلی نه شي  
 مرور په ژړېدو شي  
 لمر سلګۍ وهي تمام شي  
 تیاره غونی شان ماښام شي  
 بیا زمونږ د کلي نجونې  
 يو او بل نه مخکې کېږي  
 چینارونو کی چرچڼی  
 د پولو غوندي شړنګېږي  
 ناڅاپي مي یو اواز بیا  
 په غوږو کې انګازه شي  
 داسې نوم راته څوک اخلي  
 خان جانیه خان جانیه   
 په قرار قرار بیا ورشم   
 د نارنجو یو زیلی ته  
 نوهغه بيا رانيړدي شي  
 سره غمبوري رانه شومي   
 د بوړلو کمڅو واګي   
 می په ګوتو کی کیکاږي  
 وايي ځـه چـې ځـو ماښام دې  
 یو‌ منګی راسره واخله  
 آه دا څنګه وړکتوب وه   
 آه دا څنګه وړکتوب وه

ما ویل ښکارېږي ټول جهان اوده دې   
 یوزه نه یم هر افعان اوده دې   
  
 نه نه غلط شومه ټول خلک ويښ دي  
 بس که اوده دې یو افغان اوده دې   
  
 ځي او راځي پرې د هنر قافلي   
 په سمه لار کې د کاروان اوده دې  
  
 نورو خپل کسب او کمال زده کړو  
 د پښتون روح او هم وجدان اوده دې  
  
 خاورې به وڅکم توبه لــه کـبره  
 دا مې په سر باندې آسمان اوده دې

د ژوند بيړۍ می هلته ډوبه شوه چې نه ډوبیده   
 د بخت ډېوه مې رانسکوره شوله نه مې ليده  
  
 شو راته خپل پښتون قاتل په مری وغریده  
 لکه قابل چې د هابیل پــه مـــرى وغريـده  
  
 لکه یوسف ته وا د خپل حسن په لمر کې سوځم  
 لكه يعقوب د ګرمو اوښکو په مجمر کی سوځم  
  
 يوسف هم زه یم یعقوب او یهوده هم زه یم   
 هغه هم زه وم دا هم زه یم او دا هم زه یم  
  
 بي بي اسيا هم د فرعون کور کې ایمان لرلو   
 برعکس نوح هم نامنونکی زوی قنعان لرلو  
  
 که ابولهب او ابوجهل له الهـاد وانوښت   
 امیر حمزه او ابن ولید هم له جهاد وانوښت  
  
 افسوس په خال د ابو طالب چې بیعت ونکړ  
 د ځنکدن په خولو لوند یی شهادت ونکړ  
  
 د مست فرعون او د کل زم باغي څپې حيراني  
 موسي حیران دی د ده دولس قبلې حيرانی

لاړه رسوا شوه کور او کلي قام ته ورسېده   
 د باد په شونډو د هر چا الهام ته ورسیده  
  
 ستا د اوربل په جګړو ستړی شوم خو منع نه شوم  
 آه د انګــــړ خـــــــبـره لاړه بام ته ورســـېـــــده  
  
 مونږه چې څومره پټوله پټه کړې مو وه   
 هغه خبره د جومات امام ته ورسیده  
  
 د يوې بلې ضرورت دی چې پرې بیا را ټول شو  
 ملالۍ ستا هغه ټپه انجام ته ورسیده  
  
 مونږ د سهار خبره هر وخت په ماښام کړېده  
 ډیوه ماښام نه بل ماښام ماښام ته ورسیده  
  
 خانه چې ما کړولو او لور هغه زما په اوږو  
 هغه بوجئ ستا د غلي ګودام ته ورسیده  
  
 هغه بولی د تاجرانو دومره تېزه وه چې   
 یوه بوډۍ هم د یوسف لیلام ته ورسیده

اے یویشتمې صدۍ ستړي مه شې   
 درته پښتو کې ښه راغلاست وایمه  
 لستوڼي باسمه ګډېږم درته  
 درته اتڼ کوم سندره کوم  
 په خړ څادر مې درته لار جارو کړه  
 په پاپلي مازوم قدم راځه  
 تا ته مې دنګې دروازې جوړې کړې  
 چنار چنار ځواني دې ماته مـه شـه  
 ستا استقبال پذیرایی لپاره  
 دا د زړه په سر مې قدمونه کېږده  
 دا مو سپين ږیري پښتانه مشران  
 دي يې په سر باندې څادر اچوو  
 درته په سر باندې څادر اچوي  
 مبارکي د شين څادر درکوي   
 دا مو ځوانان ستا حفاظت ته ولاړ  
 ټول ماشومان قطار قطار ولاړ دي  
 درته یې ډالۍ کړه د سنځلې ګلان  
 درته را ټیټ شولو شمشاد څه وايي  
 جوړ ښکلوي دې یوویشتمې صدۍ  
 د سپین غر څوکو ته نښتر ختلی  
 ولې ساه ساه پښه نیولې شولې  
 جوړ په راتلو باندې پېښمانه شولې  
 څنګه د‌ مخه دې سورخي والوته  
 د تندي کرښې دې خولې خولې شوې  
 د چاودو پوندو منزلونه ستایی   
 مه یې پوښته دا ډېره اوږده کیسه ده  
 دلته یو څو کلي کورنه جوړ وو  
 نه هغه کلي نه کورونه شته دې  
 چا په پاو کم چا پاو باندې ویلې  
 دلته تنو باندې سرونه خرڅ شول   
 په هر یو سر وہ خپل قیمت لیکلی   
 د چا سرونه په ډالرو خرڅ شول   
 دلته په لوېشت لوېشت ځمکه اور بل شوې  
 ملي اتڼ ملي سندره کوي  
 هغه هجري په هديرو بدلې  
 دلته د وينو تجارت وشولو  
 دلته د وينو تجاران اوسیدل  
 دلته د وينو تجارت وشولو  
 د چا سرونه د وړیو په تول  
 دلته مرګونی شان محشر تیر شولو  
 دلته د ډېرو د حيا لمنې  
 په سر راواوښتې لا چپ پاتې دي  
 دلته په یو بس کې اتلس کسان  
 د دړامارو په ګولو سوري شول  
 دلته د وخت وکدار دا هم ونه ویل  
 د انسانان دي که چرګان مړه شوي   
 دلته د هر چا مرګ ماشه کې پروت دې  
 دلته ګودام ګودام باروت پراته دي   
 دلته څو څلې کربلاه نوې شوه  
 اوس هم بندیز دی د حسن په کلي  
 دلته اوس هم آدم خواره لا شته دي  
 د افغانانو وینې غوښې شومې  
 دلته کوه قاف کې جوج ماجوج بند دي  
 ټول انسانیت به یو کپله کړي که  
 دلته کې سور ښامار انډۍ انډۍ شو  
 د بعضو هډوکي ککرۍ شته دي  
 دا مې د تیر جبران تکرار کولو  
 دا د ماضي خروار خروار چونګی وه  
 ولې د مخه دې خالونه توی شول  
 ولې خولې دې په رومال وچوې  
 ګوره چی خپله فیصله وانخلي   
 زمونږ په دې بدحالۍ رحم وکړه   
 د انسانیت او بشریت په نامه   
 نوې صدی درنه انصاف غواړمه  
 ستا د ګونځې تندي کرښې وايي   
 جوړې انکار کوي د شونډو په سر   
 ولې دا مونږ څه انسانان نه یو  
 ولې د ځمکې په مخ حق نه لرو  
 ولې تعصب کوې د ژبې په سر  
 ولی دا مونږ ترکمن اوزبک نه لرو  
 ولی ګونګی شولی جواب راکړه   
 ولې دا مونږ دلیل منطق نه لرو   
 ولې مونږ حق په حق کې نه بولې ته  
 ولی دا مونږ څه شناخت نه لرو   
 ولې مو څوکه د قلم ماتوې   
 ولې مونږ خپل ملت دولت نه لرو

چې سر کله راټيټ کړم د ګرېوان په محکمه کې   
 په خپل حکم محکوم شم د وجدان په محکمه کې  
  
 په وینو د انسان چې د انسان منګولې سرې وي   
 بیا څه فیصله وشوه د انسان په محکمه کې  
  
 عبس شو اعتماد په زورورو د کمزورو   
 مونږ وليدو انصاف د دې جهان په محکمه کې  
  
 ولچک او زولنې نشته کــه مــټـو کې دې زور وي   
 د بل زندان کې وژنې خپل قیدیان په محکمه کې  
  
 درګر دی فرمانونه یو د بل پسې چلېږي   
 يو هم عملي نه شو د افعان په محکمه کې  
  
 د سور دوزخ له تله مې راچيغې که یې اورې   
 ولاړ يمه د حشر د میدان په محکمه کې

لــــکـه چـــنــار چــــــې د ډډون لـــــه ډډې اور اخلــــــي   
 داسې مې زړه هم د لړمون له ډډې اور اخلي  
  
 په اعتبار کې د اشنا لـــه ډډې داســــــي وســـــوم   
 لکه پښتون چې د پښتون له ډډې اور اخلي  
  
 څنګه چې وژول څادر پټکي پښتونه درنه   
 وینم پرتوګ به د پتلون له ډډې اور اخلــي  
  
 تعجب دې څنګه د علاج لاندې لا وپړسېـــدو  
 ښکاري چې زخم د تبــون لــــه ډډې اور اخلــــي  
  
 چې د لېوانو ګردله کې هم اوده پاتې وي  
 دغه رمه به خود د شپون له ډډې اور اخلي  
  
 مونږه کاڼه ړانده د وخت په غوښتنه اوس پوهه شو  
 د نن خبره له پرون لـــــه ډډې اور اخلـــــي  
  
 که چیرته یې ولیدو اشنا سره اشنا مړوند کې  
 ټول رقیبان به د زنګـون لـــه ډډې اور اخلي

دلته خاطر د هغه چا کېږي چې ډار ترې کېږي   
 باطـن یــې ډک وي له فساده ظاهر اعتبار پرې کېږي  
  
 دلته که ژوند غواړې دوه مخی څلور مخی اوسه   
 بیا چې په کومه ځمکه بـنـګ کـرې چينـار پـرې کېږي  
  
 څه به يې مزدور څه يې مزدوري وي د خولو او وينو   
 نه پرې ډوډۍ نه پرې اينګولي، نــه نسـوار کـېږي  
  
 زردې زردارو ته نصيب شي مونږه نه غواړو خـــو   
 بس دومره غواړو چې تر ګور کفنه کار پرې کیږي  
  
 د غره کمر نه چې د غره ونې په کاڼو لګي   
 خیر دی چی کوم بوټی میوه نيسي ګوزار پرې کېږي  
  
 د دې اولس د زورورو سره خدای پوهه شه   
 چې زمونږه حق خوري زمونږه به څه لار‌ پرې کېږي

دا زلمي بيا د چا په کلي راغلل   
 کفن په سر باندې تړلي راغلل   
 خيژي د کوم مورچل په سر باندې  
 ګولی به اخوري په ټټر باندې  
 د سر لښکره زلمیه ودرېږه لږ  
 زه د يو دوه خبرو ځواب غواړمه  
 د چا ماښام د چا تاوده انغري   
 د چا د ناوې اوربل مه ړنګوي  
 په منډه منډه ساه نيولي راغلل  
 کفن په سر باندې تړلي راغلل  
 دا د نازو او زرغونې کور دې  
 د احمدشاه او د میرویس ټاتوبی  
 زه ملالی درته پړونی نیسم  
 دا د خړپوڅو کلي مه ورانوی  
 لږ رحم وکړئ پخپل سر باندې  
 ګولی به وخورې په ټټر باندې   
 ځوانه په ټوپک باندې دې څوک وویشتو  
 د چا د خیال ماڼۍ دې ولوټلې   
 بیا درته کومې مور ښېرې کړېدي  
 د چا ارمان مو د پښو لاندې کړلو   
 زخمي زخمي ګرېوان شلېدلي راغلل  
 کفن په سرباندې تړلي راغلل

له ډېره وخته مې غوږونو کې يـو زنـګ شـړنګـېـږي   
 بس زه پوهېږم د خطر حال چا ته نه وایمه  
  
 لکه یعقوب چې په یوسف پسې نظر بايلو   
 په ټپو ړوند یم د نظر حال چا ته نه وایمه  
  
 پوهه نه یم ولی تاتره راته نن ټيټه ښکاري   
 خړ اپریدی شوم د خیبر حال چا ته نه وایمه  
  
 هر یو پېغور مې د تندي په هره کرښه مهر  
 مات شو څو ځلې خو د سر حال چا ته نه وایمه  
  
 هر څه به ووایم تورخمه خو یوه خبره   
 نه وایم نه وایم د درد حال چا ته نه وایمه   
  
 هغه پولئ یم چې له درده يې زړه ترک وچوي  
 زړګیه نور دې د پرهار حال چا ته نه وایمه  
  
 هغه چینار یم چې د لاندې شنې اوبه او ګودر  
 دننه سوی د ځيګر حـال چــا ته نه وایمه  
  
 هغه پولئ یم چې د بټ په شګو کې سپينه واوړي  
 د ګرمو شګو د بستر حال چا ته نه وایمه

بس خو ګرمه وینه وه سړه شوله   
 مړه شوله د بخت ډېوه مې مړه شوله  
  
 نور څه افتخار را په نصیب نه شو  
 یوه د بابا توره وه زړه شوله  
  
 دومره سالم عقل خدای راکړی وه  
 بوټ مې جوړاوه رانه پڼه شوله  
  
 لاره مې دواړه طرف بنده کړه  
 پل مې جوړاوه رانه موړه شوله  
  
 یو توصیف د ښکلو دومره ډېر شو چې   
 سمه د پېتاوي اکـــاړه شـولـــــــه  
  
 خپله کړي غوبل زلفي غوبل غوبل  
 ما چې ورته وویل نو کاڼه شـولــه

د محبت په زنه تور خال بېلتانه كرلي   
 د ورانو او جوړاوو قیمت په خپله اخلـي  
  
 د نفرتونو دېوالونه خو همدوي جوړ کړي  
 مونږ چې ترې ځان راټولو نو زور پرې څله اخلي  
  
 یو خوا نارې کړې د انصاف او مساوي حقونو  
 بل خوا د چا د لاس انصاف د چا نه تله اخلي   
  
 هغوی په تبر ځان له خپلې پښې پخپله وهـي  
 چی جل وهلو ته اوبه څوک له اجله اخلی  
  
 خلک د بل څټ غوڅوي خو چاړه خپله لري   
 پښتون د ورور سر غوڅوي چاړه له بله اخلي  
  
 د ځان په ویر ناست د ځان غوښې مې په ځان وخوړې  
 څوک رانه نوم د فرهاد وړي څوک شرین ګله اخلي  
  
 زمونږ پېغلې په آینو کې ځــان تـه نـه ګــوري   
 څه نه څه الهام د دې محیط او چاپریاله اخلي   
  
 د مغرب ګرمو هواګانو ترې پړوني يوړل   
 تاریخ جبران شو د ملالــــې نــــوم مغولــــه اخلــــي  
  
 هغه د کلي پيڅه والې چـرګــې ډېرې ښې دي  
 ګرانی به وي خو حوري د خپل غولي خزله اخلي  
  
 منو د ښار چرګی به سپينې وي رنګينې به وي   
 چې څوک يې اخلي نو په ښار کې بـه ګــوډله اخلــي

چی جګېدلو جګېدلو سر ته ورسېدو   
 د ارمــان څـلـي آخــري منظر ته ورسېدو  
  
 هغه طوفان چی را الوتې وہ بس دا یې وکړل  
 لاړو ګـریـوان مــې د لمنې ســر تـــه ورسېدو  
  
 الله دې خير کړي بت شکن درته راورسېدل  
 پېښور لاړو د غويانو ښکر ته ورسـېــــــدو  
  
 د مخ کشمیر باندې دې هلته پابندي لګوه  
 لاس مې که زلفو کې هندې لښکر ته ورسېدو  
  
 د وروځو منځ کې د خالي محراب ته لاره ګورم  
 د زړه امام مـی کـه یـو ځـــل ممبر ته ورسېدو  
  
 غوښه چې سپکه له قصابه شي ګيله له چا نه  
 پښتنو خپل اوردې اوس خپل ټغر ته ورسېدو  
  
 زه هم زلمې یم زما زړه هم مستي غواړي  
 لاس مې څو ځلې د اوږې څادر ته ورسېدو

لا خو پرتم د زمانې چا رانه وړی نه دی   
 لا د وطنه په شګلینه ځمکه ساه اخلم   
 سکروټې د احساس لمبې کوي لګيا دي  
 لا سپرمغیی لمنې سوزي ځان د ساته له ما  
 چی د غليم نه د خوړلي مال تپوس ونکړم   
 بیا به لمسی د نازو نه یمه مغل به یمه   
 که مې پرېکړی لاس په ولو کې رانه وړ ترینه  
 بيا مې راوتړه په شنه لوپټه پښې او ځنې   
 دوی هتلوسه خپل وس وکړلو خو بيل يې نکړو  
 لا خو قوت د پښتانه شونډه په شونډه پروت دې  
 چې د اوده احساس راویښ او غونی غونی نکړم   
 بیا خو شاعر نه یم ملګرو مداري به یمه   
 چې په هدف مې ستا شینکی بیرغ ونه رپاوو  
 بیا مې کتاب د شاعرۍ په اباسین لاهو کړه   
 که د همت مناره چا رانه په زور لاندې کړه  
 لکه هندو مې د وطن ترخو کې وسوځوئ   
 که می ټټر د ستا د مخ په لمبو سوی نه وای  
 بیا پتنګ نه یم دې شمعې ته ګونګټ راغلی  
 که ماښامونو ته مې زېری د سهار ورنکړو  
 بيا مې حلال کړی د شفق په سره اوږده لمن کې   
 که مې خولې او وینې ګډې په دې ننګ توی نه شوې  
 بیا مې لقب د بابا حق دی سترګې مه پټوئ

سترګې د خفګان سـره تړلې دی   
 اوښکې د ګریوان سره تړلې دي  
  
 بس د یو نظر د کتو تږي دي  
 للمې د باران سره تړلې دي   
  
 خود چې يومين په لاره نه پرېږدي  
 سپي او رقیبان سره تړلي دي  
  
 تور هندي لښکر خور د کشمیر پرمخ  
 زلفې او ماران سره تړلي دي  
  
 مخ او شین تنکــی خــال د آبرو منځ کې  
 لعل او بدخشان سره تړلي دي  
  
 دا یوه ټپه ده د ورښمین په سر   
 نورې د اوخان سره تړلي دي  
  
 امن او افغان او کابل جان واړه  
 دا می د ارمــان ســـــــره تړلــي دي  
  
 وايي ملاجـان خــــو زه یـــې نـــه مــنم   
 سر او زړه نادان سره تړلي دي  
  
 دا د پښتون عهد دی په شا نه ځي  
 دا سر او رسـپـان سره تړلي دي  
  
 نه بېلېږي اوبه په ډانګ وهــلونـي   
 غولی او دالان سره تـړلي دي

ژوندون به مې ترڅو د انتظار غېږه کې مري   
 سور لعل د بدخشان نور د ښامار غېږه کې مري  
  
 بلبل ګده تړلې وه بورا له غمه مړو  
 خبر شوم نارنج ګل د ننګرهار غېږه کې مري  
  
 وړې وړې سلګۍ وړې وړې لتـي ئې وهلــــــي   
 بچي د ښاورګانو د چينار غېږه کې مري  
  
 د خپلې بې وسی به درته څه وایم ملګرو   
 سلګی سلګی جانان مې د رویبار غېږه کې مــري  
  
 هغه ته په تندي د شهادت مهر په کار دی   
 چې څوک د خپل یار او د خپل یار غیږه کې مري

لغړه شمعه   
  
 په زرزاري قميص د شمعې سرې لمبې ښویېږي   
 خندېږي هم په مخ ئي اوښکې پښتنې ښويېږي   
  
 ژړيږي هم يې خپل جمال ته تيلي ورته کړلو   
 ګوره روانه ده په لوري د پيسې ښويېږي  
  
 د ملالۍ پېغوره نور به ورته څه ووایم  
 د پښتنو پېغلو د سرنه لوپټې ښويږي  
  
 څه به په سرکړي دروند پړونی د برقی په شمول  
 دې غریبانو نه لستوڼي هم پېڅې ښويېږي  
  
 شاباش تکړه شی د وخت هره تقاضا پوره کړئ  
 ګوری سبا به مو د مخ نه آينه ښويېــږي  
  
 خه بی حیا طوفان راوالوتو لمنــــي رېبــــي  
 که څوک پوهېږي نو د غاړې نه جامې ښويېږي  
  
 اوس له بارانه سرپنا لپاره چیرته لاړ شو  
 هر خوا چې ګورم د بليــو نـــه نـــاوې ښويېــږي  
  
 ضميره ولې مې سوکنډې په چا مې سرغوڅوې  
 په هر وېښته مې همدا اوس تيرې آرې ښويېږي  
  
 هر چا چې وکړل خو تمام شول د پښتون په نامه  
 په دې باران کې به د ډېرو نه پښې ښويېږي  
  
 آه د خوشال بابا خبر به درته نه کومه   
 پوزې مو غوڅې شوې د سر نه مو شملې ښويېږي

ملګرو پام تر هر یو ستوني پورې لاس رسېږي   
 دومره اوږده دي د اجل د فريشتو لاسونه  
  
 د نورو څه ګیله کوم نور ملامته مه کړې   
 پخپله پرې کړل پښتنو د پښتنو لاسونه  
  
 نور مې څه وس نشته چې هر دیوال ته وژاړمه  
 بس ورته کېږدمه په تشو په کلمو لاسونه  
  
 تيره غاښونه به یې وچيچي پخپلو غاښو   
 خپله به غوڅ کړي د اوږدو اوږدو ارو لاسونه  
 نه فلک ماتېږي نه زما سندانی سر مات شو  
 نه مې خلاصېږي له ګرېوانه د پردو لاسونه  
  
 نه د سهار بلال راوختو اذان یې وکړو  
 نه رانه لنډ شول د دې تورو تورو شپو لاسونه  
  
 بشر دوستانو راشی و ګوری پارچه پارچه دي   
 راته پراته دي د وړو وړو بچو لاسونه

له ډېره کبره او له نازه راکږه وه په ملا   
 لکه رسا چې د ډنډر سره ګلاب کوږ شي  
  
 د زلفو خط د مخ ټاپونه داسې کوږ تاو وو   
 لکه زمونږ د کلي خوا ته چې سیلاب کوږ شي  
  
 د زلفو ولونه په یو بل داســــې کــــاږه واږه وو   
 لکه زاهد نه د اوږدو تسپو تنـاب کـــوږ شي  
  
 د ترخ بټوه يې له اوږې راښويېدلې داسې   
 لکه د آس د یو طرف نه چې رکاب کـــوږ شي  
  
 سور لکی دار خال یې د ورځو منځ کې داسې پروت وه  
 لکه ماهي چې په اوبو کې د درياب کوږ شي  
  
 خدای خبر ولی هلته ناسته وي چې ماته ګوري   
 زه چې ور وګورم تندي کې يـې محـراب کـــوږ شــــي  
  
 چې زړه راغټ کړمه نو خوله راته وړه ښکاره شي  
 خدای خبر ولې مې په خوله کې سوال جواب کوږ شي  
  
 خدای خبر ولې د یو نوم په اخیستو داسې شي  
 لکه چی نوم د پښتون واخلمه پنجاب کوږ شي  
  
 لکه زه چې په ملا کوږ وم دی همداسې غواړم   
 لکه د چا په زړه میله کې اسباب کـــوږ شــي  
  
 زه خو له غمه په ملا کوږ وم دی له نازه داسې   
 لکه په سټیج چې له غزل سره (تراب) کوږ شي

ربه د کومې ګناه عذر پیش کړو   
 موږه په کومه توبه پښې کېنښوې   
 موږه د کوم نعمت غفران ونکړو   
 موږه د چا سره اخوت کړی دی  
 موږه په خور او لور پيسې واخيستې  
 موږه د سود په پیسو خېټې وکړې  
 موږه د وینو لښتی وبهول   
 دا وينې موږه د خپل ورور توی کړې  
 موږه د کوم وس ازمایښت ونکړو   
 موږه د چا په مرۍ پښې کینښوې   
 موږه د چا په بچو رحم کړی   
 موږه د کومې ګناه ډډه کړې  
 موږه د چا په غم ژړلي نه دي  
 موږه په اخلاص چاته خندلي نه دي  
 تل د مطلب لپاره لاس اوږدوو   
 تل په لستوڼي کې اخلاص اوږدوو  
 مونږه په دې پاکه او ښېرازه ځمکه   
 تل د باردو کروندې کړېدي   
 مونږ په کعبه کې په قسم لاس کېښود  
 داسې مو وویل چې موږه ژوندي يو  
 څو د بارودو دا ډېرۍ پرتې دي

داسې زه په بې باوره ژوندون غـل يـم   
 لكه غل وي پخپل ژوند بې اطمنانه  
  
 کله کله د اطلس په بستر پروت یم   
 لکه پروت یم لکه کاڼی د بیابانه  
  
 کله کله د یو نر پښتون ټټر شم   
 کله کړم لکه مغل ګوزار له شانه  
  
 کله کله سمندر غوندې مفلس شم   
 کله شم لكه سور لعل د بدخشانه  
  
 کله کلـــه رانـــه دومـــره لـــوړه وشــــي  
 چی رانیسم به آسمان له دې ګرېوانه  
  
 کله لپې لپې خاورې لاس کې واخلم  
 د بخشش لپاره یې نولمه په خانه  
  
 لکه لوټ شو منډایر د قوم په منځ کې  
 داسې لوټ شومه (تراب) له هرې خوانه

د زړه تنګون دومره تنګ کړی یم چې   
 چې تن شي تنګ شي نو به جنګ واوړي  
 د خدنګ خټې مې پرمخ وتپئ  
 د دې خبرې قابل نه یمه خو  
 زمونږ په یوه خبره حيات تبا شي  
 لکه تباه شو او وامو ورېدل  
 مونږ ښه پوهېږو چې په دې خبر کې  
 به سل په سل تاوان کوو خو  
 مونږ چې په یو ځل په یوه خبره  
 سرښورولی دی او اهه مو کړي  
 بیا له خبرې په شا شوي نه یو   
 ولو که سر په تنه نوي پاتې  
 په کاڼي سل کاله اوبه بهېږي  
 خو کاڼې خوړین نه شو نه یې رنګ بدل شو  
 منو چې کاڼی ماتېدلی شو خو  
 ټوټه ټوټه یې خلک وړلی شو خو  
 دا پورته غرونه هم له كاڼي جوړ دي  
 د ژرندې پلونه هم له كاڼي جوړ دي   
 ورانی به نشي دا د کاڼي کرښې   
 زمونر لفظونه هم له كاڼي جوړ دي  
 په متلونو به مو څه سر خوروم   
 ټوټه ټوټه پښتونه خدای دې مل شه  
 نور څه که نه منې خو یو خبره   
 راسره ومنه ضرور ومنه   
 هر پوروړی به له پوره خلاص شي  
 که په ژوند نه وي خو تر ګوره خلاص شی  
 خو د تاریخ قرض تر قیامته پوری  
 د پوروړي په اوږو پروت وي

کوم شی چې سخا شي نو اچار ترې جوړ شي   
 اچار چې سخا شــــي لـــه اچــــاره وځـــــي  
  
 سوال کوم هغه بیا په کوم ځای پروت وي  
 چې کوم یو شې یو ځل له کاره وځي  
  
 په پېغور ځوړ سر به بيا پورته نه شي   
 غوڅه مری بیا له ګوزاره وځی  
  
 ټوټه ټوټه بیا له آسمانه پرېوځي   
 چې کوم یو ستورى لــه مــداره وځي  
  
 داسی فریاده مـي له ګوګله وځي   
 لكــه لمبه چې له انګاره وځي  
  
 ډیر په مشكله پکې بيا ټــومبې شي  
 ده ستنې سيمی چې له تاره وځی   
  
 چې دې پــــه بــــڼ د بنګـــــو بوټـــــي کـــــرل  
 اوس به دې خـــــود بوټ له چناره وځي  
  
 پرون د ښګلو جرګې پرېکړه وکړه   
 چې لېونـــــي بــــه لـــــه دې ښـــــاره وځـــي  
  
 که په دې لار مړ شم شهید به یمه  
 بیا به مې ژبه له اقراره وځی   
  
 هله ملګرو رسـوئ مې ورته  
 زر شئ چې ساه بــه مـې پــر لاره وځي

غور شئ شور مه کوئ خبره واورئ   
 درته د تېر جبران کیسه کومه  
 ملګرو ومو ليدل وامو ورېدل   
 د اقتدار د غیراتیانو چيغې   
 څه يې ويلي وو دا څه يې وکړل  
 يوه يې وګټله سل يې بايلل  
 دومره سرتنبه سرتنمبېګي څه په کار  
 ناړامه دومره ناړمي څه په کار   
 پخپله نه پوهېږې د بل نه اورې  
 د پردو نه اورې د خپل نه اورې  
 ژاړمه د خپلې بې علمی ژاړمه  
 داسې بې ځایه سربازی ژاړمه  
 علاج یې کيږي خو طبيب غواړي  
 غر نسکورېږي خو ترتيب غواړي  
 ګټه مو وکړه خو څه مو وګټل   
 ډیران مو وګټو پټي مو بايلل  
 د يوې سپږې د وژلو په نيت  
 تمام پوستین مو په اور واچوو کنه  
 د غره په دنګو څوکو مه ودرېږئ  
 چې څومره لوړ وي نو په سر يې لار وي  
 په دې پوهېږو دا منو موږه چې  
 د زورور اوبه په بره خېژي  
 نور د اوفکيو نه څه نه جوړېږي  
 راشی یو او بل سره لاسونه ورکړئ  
 د ورورولۍ او اخوت لاسونه  
 د خپلولی او صداقت لاسونه   
 د بابا غوښې به ترکومه غواړو  
 لستوڼي ونغاړی او کار شروع کړئ  
 لږ بېړندي شئ چې کاروان ونیسو   
 چې په اوږو باندې پټکي رايسار شي

پټوي نشي توره وريځ د شنه آسمان لمنه   
 ګوندې چې وچـه کـــړي دا لمر د باران لمنه  
  
 خیبره زېری دې په زوی لاره پرې مه بند وه   
 په ډېـــر اميــد مــــې غوړولې د ارمــــان لـمــــنـه  
  
 زما د بخت ستوری ختلی د افوق په لمن  
 په بلالي غږ خورومه د اذان لمنه  
  
 له هند زر له افغانستانه چا سر نه دی وړې  
 هـر چـا تـرې خپله برخه وړې د توان لمنه  
  
 زما پښتون لالی به دې ملک ته توان نه راوړي  
 د سر په بیه به ساتي د افغا نستان لمنه  
  
 ماد جندي نه ترنــک تــــر غـــاړې ورسوئ  
 د مارګلی نه غځومه تر بولان لمنه  
  
 د ګلاب رنګ سور دی زما د وینو رنګ هم سور دی  
 په وینو سره د هر پښتون ده تر بغلان لمنه

هیڅ عقوبت او پایله نه لري بغيـــر لـــه دې چې   
 زړه لکه کاڼی د دښمن په مقابـل کــــې ښـــه دی  
  
 غرو کې د وسـي خـــو پـه غـــرو دې اعتبار نــه کـــوي  
 یار ملا تړلې د مېږي په شــان مـــزل کې ښه دی  
  
 چیرته د لارې په اوږدو کـــی بـــه ســـــره وګورو   
 اوس ترمنزله په اجل او په تاکل کې ښه دی  
  
 مونږ د روانو اوبو خلک یو روان غږېږو   
 کر د لغات خوپه سیاست یا په غزل کې ښه دی  
  
 د دې رنځور په ژوند تر ډېره اعتبار مه کوه  
 سترګو ویشتلی په کمبل یا په ځنګل کې ښه دی  
  
 ښه دی ډېر ښه دی په ډنډر پورې ګلاب (ترابه)  
 ګل په اوربل کې ښه دی یا ګل په منګول کې ښه دی

چا په قلم چا په خنجر باندې وهلي زړونه   
 چا په قنداغ چا په ټوپک باندې ویشتلي زړونه  
  
 پــه ګـــوړه مــــرو زمــونـــږه زهر ته حاجت نشته  
 مونږ په یوه خواږه خبر باندې بايللي زوړنه  
  
 زما نه دوه زړونه ورک شوي زما دوه بچي وو   
 که چا وی چیرته په دې لارو کې موندلي زړونه  
  
 ګټه تاوان او سر او مال مو ورته مخکې ايښي   
 پس له هغې نه مو د دې خلکو ګټلي زړونه  
  
 زه د خپل قوم تر مخ د سولې سپین بیـراغ ولاړيم  
 سپینو کوترو ته د امن مونږ بښلي زړونه  
  
 چورلکې راغللي عادي له کلي بیا تاوې شوې   
 حیران هر چا په دواړو لاسه دي نيولي زړونه  
  
 د سیاست د زهريله مارانو جنګ کې ښکېل یو  
 له دې هيبته مو د خولو نه راوتلي زړونه

په لوېشته ځمکه دې هم پل د کېښودو نه پرېږدو   
 هله کې بیا ترمنځ زما او د قارون جنګ دې   
  
 جنګ له عدمه تر دې دمه تپل شوی پر مونږ  
 څــــه داســــې نـــه ده چـــې د نن او د پــرون جنګ دی  
  
 خو دامو د بل تعارضونه د ځان دفاغ کړیده   
 پخپله خاوره مو پخپل ژوند واویلا کړېده  
  
 د سامري جوړ کړي سخي سره به بیا ګورو خو  
 اوس خدایه خیر کړې د موسی او د قارون جنګ دی  
  
 ټوپک د بل دی ماشه او سینه دواړه زما   
 زما په خاوره د پښتون او د پښتون جنګ دی